
 12.11.2021
 BG
 Официален вестник на Европейския съюз
 L 400/52
 РЕГЛАМЕНТ ЗА ИЗПЪЛНЕНИЕ (ЕС) 2021/1964 НА КОМИСИЯТА
 от 11 ноември 2021 година
 за определяне на техническата информация, необходима за изчисляването на техническите резерви и основните собствени средства за целите на отчитането с референтни дати през периода 30 септември 2021 г. — 30 декември 2021 г. в съответствие с Директива 2009/138/ЕО на Европейския парламент и на Съвета относно започването и упражняването на застрахователна и презастрахователна дейност
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Директива 2009/138/ЕО на Европейския парламент и на Съвета от 25 ноември 2009 г. относно започването и упражняването на застрахователна и презастрахователна дейност (Платежоспособност II) (1), и по-специално член 77д, параграф 2, трета алинея от нея,
 като има предвид, че:
 (1)
 За да се гарантира, че застрахователните и презастрахователните предприятия изчисляват техническите резерви и основните собствени средства за целите на Директива 2009/138/ЕО при еднакви условия, е необходимо за всяка референтна дата да се определи техническата информация за съответните срочни структури на безрисковия лихвен процент, за основните спредове за изчисляване на изравнителната корекция, както и за корекциите за променливост.
 (2)
 Използваната от застрахователните и презастрахователните предприятия техническа информация следва да се основава на пазарните данни към края на последния месец, предшестващ първата референтна отчетна дата, за която се прилага настоящият регламент. На 5 октомври 2021 г. Европейският орган за застраховане и професионално пенсионно осигуряване предостави на Комисията техническата информация, отнасяща се до пазарните данни към края на септември 2021 г. Тази информация бе публикувана на 5 октомври 2021 г. в съответствие с член 77д, параграф 1 от Директива 2009/138/ЕО.
 (3)
 Тъй като е наложително техническата информация да бъде достъпна незабавно, настоящият регламент следва да влезе в сила по спешност.
 (4)
 От съображения за благоразумие е необходимо при изчисляването на техническите резерви и основните собствени средства застрахователните и презастрахователните предприятия да използват една и съща техническа информация, независимо от датата, на която се отчитат пред своите компетентни органи. Поради това настоящият регламент следва да се прилага от първата референтна отчетна дата, за която той се прилага.
 (5)
 За да се обезпечи правната сигурност във възможно най-кратки срокове, има наложителни надлежно обосновани причини, свързани със спешната потребност да се осигури информацията за съответната срочна структура на безрисковия лихвен процент, поради които е необходимо предвидените в настоящия регламент мерки да се приемат в съответствие с член 8 във връзка с член 4 от Регламент (ЕС) No 182/2011 на Европейския парламент и на Съвета (2),
 ПРИЕ НАСТОЯЩИЯ РЕГЛАМЕНТ:
 Член 1
 1. Застрахователните и презастрахователните предприятия използват техническата информация, посочена в параграф 2, при изчисляването на техническите резерви и основните собствени средства за целите на отчитането с референтни дати през периода 30 септември 2021 г. — 30 декември 2021 г.
 2. За всяка съответна валута техническата информация, използвана за изчисляването на най-добрата прогнозна оценка в съответствие с член 77 от Директива 2009/138/ЕО, на изравнителната корекция в съответствие с член 77в от посочената директива и на корекцията за променливост в съответствие с член 77г